Fill saavutti junioreiden MM-kisoissa pronssia suurpujottelussa vuonna 2001 sekä maailmanmestaruuden supersuurpujottelussa 2002. Torinon olympialaisissa 2006 hän oli yhdistetyn kilpailussa yhdeksäs. Val d'Isèren MM-kilpailuissa 2009 hän saavutti supersuurpujottelussa hopeaa 0,99 sekuntia Didier Cuchelle hävinneenä. Superalppiyhdistetyssä hän oli viides. Garmisch-Partenkirchenin MM-kilpailuissa 2011 hän sijoittui supersuurpujottelussa yhdeksänneksi ja otti pronssia superalppiyhdistetyssä. Sotšin olympialaisissa 2014 hän oli syöksylaskussa seitsemäs ja supersuurpujottelussa kahdeksas. Sankt Moritzin MM-kilpailuissa 2017 hän sijoittui syöksylaskussa yhdeksänneksi ja supersuurpujottelussa 11:nneksi. Pyeongchangin olympialaisissa 2018 hän oli syöksylaskussa kuudes.